屬播酋楊應龍作亂，擢綎四川總兵官。應龍輸款，而青海寇數擾邊，特設臨洮總兵，移綎任之。朝鮮再用師。詔綎充禦倭總兵官，提督漢土兵赴討，賊遁，班師，進綎都督同知，遂移師征楊應龍。會四川總兵官萬鏊罷，即以綎代之。初，綎聞征播命，逗遛，多設難要朝廷。言官交劾，議調南京右府僉書，綎辭任。總督李化龍以平播非綎不可，力薦於朝。綎乃復受事，化龍薦綎，言官謂綎嘗納應龍賄，宜奪官。部議謫為事官，戴罪辦賊。綎德化龍，使使齎玉帶一、黃金百、白金千投化龍家，為化龍父所叱。投巡按崔景榮家，亦如之。